
   DET JURIDISKE FAKULTET


JUR-1003 Vår 2006
Nord-Innebandy er et forholdsvis nytt lag i Tromsø, som raskt ser ut til å klatre mot tabelltoppen i ligaen. Laget har jobbet hardt for å knytte til seg sponsorer, for å sikre det nødvendige økonomiske grunnlag. Representanter for laget har blant annet drevet intens oppsøkende virksomhet hos mange av bedriftene i Tromsø, og med gode resultater. Sponsorene har gitt skriftlige tilbakemeldinger i form av utsendte standardbrev med overskriften ”Sponsoravtale”, etterfulgt av teksten ”Vi bekrefter med dette at vi våren 2006 vil sponse Nord-Innebandy med følgende beløp”, hvoretter sponsorene selv har kunnet velge og deretter fylle inn beløpets størrelse, ”Til gjengjeld kan vi markedsføre oss som sponsorer av laget.” Deretter var det satt av plass til datering og signering av brevene. 

På denne bakgrunn besluttet laget i januar måned å kjøpe inn nye spillerdrakter. 

Draktene ble bestilt hos butikken Z‑Sport i Tromsø, som også var en av sponsorene. Totalt kom prisen for de nye draktene på kroner 12 000. Ved bestillingen tok butikken opp spørsmålet om å bli fast leverandør av utstyr til laget. Tanken var å markedsføre seg som både sponsor og utstyrsleverandør til Nord-Innebandy, et lag som butikken hadde stor tro på. Representanten for Nord-Innebandy var svært positiv til henvendelsen, og allerede mens han befant seg i butikken begynte de å diskutere hvilket utstyrsbehov laget hadde. Z‑Sport lokket på sin side med 20 % rabatt på alle fremtidige bestillinger. Partene ble enige om at dette ville være en vinn-vinn situasjon for både laget og butikken, og de avtalte å snakkes igjen etter at representanten for Nord-Innebandy hadde tatt opp spørsmålet med styret.

Den 9. februar avholdt Nord-Innebandy styremøte, hvor man traff vedtak om å inngå avtale med Z‑Sport som fremtidig fast utstyrsleverandør. 

Den 10. februar mottok laget en skriftlig melding fra en av de andre hovedsponsorene, BALL, om at BALL ønsket å trekke tilbake sitt sponsorløfte, stort kroner 25 000, under henvisning til at de hadde ombestemt seg. Bakgrunnen for dette var at innehaveren av butikken BALL opprinnelig kom fra Bodø og at han i større grad ønsket å sponse idrettslag fra hjembyen, enn lag i Tromsø.

Det ble straks innkalt til krisemøte i Nord-Innebandy. Med 25 000 kroner mindre i beholdningen var det klart at det ikke engang ville være mulig for laget å betale for de nye draktene de hadde bestilt fra Z‑Sport. 

På møtet ble man enige om først å forsøke å prate nærmere med BALL. Under disse samtalene viste BALL til at sponsortilsagnet måtte anses som et rent gaveløfte fra BALL til laget, som BALL kunne gå fra dersom de ønsket det. Laget argumenterte på sin side med at BALL skriftlig, i brev av 7.januar 2006, har skrevet under på å ville sponse laget med 25 000 kroner våren 2006, og at en slik erklæring må anses bindende. 

a) Må BALL betale de 25 000 kronene de har lovet Nord-Innebandy?
Den 15. februar ble BALL oppringt av avisa Nordlys som holdt på med å lage en større reportasje om det nye stjerneskuddet i nord, Nord-Innebandy, og deres sponsorer. BALL skjønte da at negativ omtale i media vil kunne skape et svært dårlig inntrykk av virksomheten og kontaktet derfor Nord-Innebandy og fortalte at de likevel ville stå ved sitt sponsorløfte. 

Reportasjen kom på trykk den 17. februar og tegnet et meget godt bilde av både laget og sponsorene. Samme dag mottok laget forsendelsen med de bestilte nye draktene fra Z‑Sport, sammen med en faktura på kroner 9 600, som ble betalt straks.

Den 19. februar ble Nord-Innebandy kontaktet av sportskjeden TRAA TIL. TRAA TIL hadde lest reportasjen i avisa og ga nå uttrykk for ønske om å knytte seg til laget som deres faste og eneste utstyrsleverandør. Tilbudene fra TRAA TIL var svært gode. I tillegg til å kunne tilby større rabatter enn hva Z‑Sport kunne, fulgte det med sponsoreffekter som gratis fritidsantrekk til spillerne, og en svært gunstig hotellavtale gjennom ordninger som TRAA TIL fra før av var knyttet til. Den 20. februar ble det i denne forbindelse avholdt et ekstraordinært styremøte. På møtet ble det besluttet at laget skulle inngå avtale med TRAA TIL i stedet for Z‑Sport. Dagen etter ble alle nødvendige avtaler undertegnet.

Den 22. februar kontaktet Nord-Innebandy Z‑Sport for å fortelle at det likevel ikke ville bli noe av avtalen om levering av utstyr fra dem. 

Z‑Sport hevdet nå at Nord-Innebandy ikke kunne gå fra avtalen, da den allerede måtte anses inngått. For det første anførte Z‑Sport at avtalen i realiteten måtte anses inngått allerede etter møtet i butikken da draktene ble bestilt. For det andre måtte avtalen i alle fall anses inngått etter styrevedtaket av 9. februar som Z‑Sport hadde fått høre om gjennom en av spillerne på laget da vedkommende var innom butikken. For det tredje måtte avtalen anses inngått da Nord-Innebandy betalte draktene til 20 % rabattert pris. Rabatten tilsvarte den rabatt Z-Sport hadde lovet å tilby om de fikk være fast utstyrsleverandør, og sto i motsetning til den ordinære prisen som utgjorde kroner 12 000. 

Nord-Innebandy avviste anførslene. For det første fordi ingen avtale ble underskrevet da Nord-Innebandy var innom butikken for å bestille draktene. Dessuten tok representanten for laget forbehold om styrets samtykke. Når det gjaldt styrevedtaket av 9. februar kunne det ikke spille noen rolle så lenge ingen av styrets representanter hadde inngått noen nærmere avtale med Z‑Sport i etterkant. At Z‑Sport fikk høre om vedtaket ad omveier, kunne ikke tillegges betydning. Når det gjelder betalingen av regningen på kroner 9 600, forstod laget den reduserte prisen som en gavmild gest fra Z‑Sport, fordi butikken jo også fra før av var en av lagets sponsorer.

b) Ble det inngått bindende avtale mellom Z‑Sport og Nord-Innebandy om fremtidige faste utstyrsleveranser?
Tromsø, 29. mai 2006
Inge Unneberg

